খাবারের জন্য ২০০, জলের জন্য ১০০, মোবাইলে কথা বলতে দেওয়ার মূল্য ২০০, আবার কোর্ট হাজতের মূল ঘরের বাইরে বসিয়ে রাখার দর ৫০০ টাকা। এই ভাবেই বিচারাধীন বন্দিদের পরিবারের কাছ থেকে টাকা নেওয়ার অভিযোগ জলপাইগুড়ি জেলা ও দায়রা আদালতের কোর্ট হাজতের দায়িত্ব প্রাপ্ত পুলিশ কর্মীদের বিরুদ্ধে। শনিবার এক বিচারাধীন বন্দীকে তাঁর ভাই খাবার দিতে গেলে নগদে ঘুষ চাওয়া হয় বলে অভিযোগ। টাকা দিতে না পারার জন্য তাঁকে ধাক্কা দিয়ে সরিয়ে দেন হাজতের কর্তব্যরত পুলিশ কর্মীরা। হাজতে থাকা বাকি বিচারাধীন বন্দিরা ঘটনার প্রতিবাদ করায় পুরো ঘটনা প্রকাশ্যে আসে। ঘটনাকে কেন্দ্র করে তুমুল হইহট্টগোল শুরু হয়ে যায় আদালতের কোর্ট হাজত চত্বরে। খবর পেয়ে ঘটনাস্থলে আসে কোতয়ালি থানার পুলিশ। আসেন ডিএসপি(সদর) মানবেন্দ্র দাস এবং কোতয়ালি আইসি বিশ্বাশ্রয় সরকার। যদিও পরে ডিএসপি সদরের হস্তক্ষেপে পরিস্থিতি স্বাভাবিক হয়।
ঘটনার অন্তর্তদন্তে জানা গিয়েছে, বিচারের জন্য আদালতে অন্যান্য বিচারাধীন বন্দিদের সঙ্গে সঞ্জয় রায় নামে এক জন্যকে নিয়ে আসা হয়। নিয়ম অনুসারে সকলকেই রাখা হয়ে ছিলো কোর্ট হাজতে। দাদাকে খাবার জন্য হাজতের সামনে হাজির হয়েছিলেন সঞ্জয় রায়ের ভাই সুদীপ্ত রায়। শনিবার সুদীপ্তবাবু জানান, দাদাকে তিনি মিষ্টি দেওয়ার জন্য হাজতের সামনে গেলে কর্তব্যরত পুলিশ কর্মীরা বাধা দেন। এর পরে তিনি দাদার সঙ্গে কথা বলতে গেলে ওই পুলিশ কর্মীরা টাকা চেয়ে বসেন। প্রতিবাদ করলে তাকে ধাক্কা দিয়ে সরিয়ে দেওয়া হয়েছে বলে অভিযোগ করেন তিনি।

শনিবারই কেন্দ্রীয় সংশোধনাগার থেকে বিচারের জন্য নিয়ে আসা হয়েছিলো সঞ্জয় রায়কে। তাঁর স্ত্রী মমতা রায়ও অভিযোগ করেন স্বামীর সাথে কথা বলতে গেলে হাজতের পুলিশ কর্মীদের ১০০ টাকা ঘুষ দিতে হয়, তবেই ১০ মিনিট কথা বলেতে দেওয়া হয়েছে। বেশি টাকা ঘুষ দিয়ে বেশি সময় দেওয়া হয় বলে অভিযোগ তার। শুধু তাই নয় খাবার দেবার জন্য ২০০ টাকা, জলের জন্য ১০০ টাকা দিতে হয়। মমতা রায় বলেন, ‘‘যতবার আদালতে এসেছি ততবার পুলিশকে দেওয়ার জন্য টাকা জোগার করে নিয়ে আসতে হয়েছে।’’
শুধু সঞ্জয় রায়ের ক্ষেত্রেই নয়, এরকম ভুরি ভুরি অভিযোগ রয়েছে পুলিশের বিরুদ্ধে। যেমন খুনের অভিযোগে অভিযুক্ত বন্দি বিবেক প্রধান জানিয়েছেন, গত ৬ বছর থেকে তাকে আদালতে নিয়ে আসা হচ্ছে। সেই সময় থেকেই তিনি দেখে যাচ্ছেন কোর্ট হাজতের পুলিশ কর্মীরা এই ভাবে বিচারাধীন বন্দিদের পরিবারের কাছ থেকে ঘুষ নিচ্ছে। কোর্ট হাজতের ভেতরে মোবাইলে কথা বলা নিষিদ্ধ, কিন্তু তা জানার পরেও হাজতের ইনচার্য কল্যাণকুমার রায় ৫০০ টাকার বিনিময়ে নিজের ফোন থেকে কথা বলতে দেন বলে অভিযোগ করেন তিনি।

এই বিষয়ে অন্যান্য খবর

অ্যাম্বুল্যান্স আটকালেন এসপি, নাটক বারাসতে। অভিযোগ সত্যি হলে লজ্জার


বিবেক প্রধানের এই অভিযোগকে সমর্থন জানিয়েছেন অপর বিচারাধীন বন্দি নীতেশ শর্মাও। তিনি জানান, তিনি মোবাইলে কথা বলার জন্য হাজত ইনচার্জ কে ৫০০ টাকা দিয়ে মোবাইল নিয়েছেন। অপর অভিযুক্ত রাজা বর্মন বলেন, পুলিশ নতুন কাউকে ধরার পরে কোর্ট হাজতে নিয়ে এলে তাকে ৫০০ টাকার বিনিময়ে হাজতের মূল ঘরের পরিবর্তে বাইরে বসিয়ে রাখা হয়। 
তবে এই ঘটনা জন্য কনস্টেবল দুলাল রায়ের বিরুদ্ধে বিচারাধীন বন্দিদের অভিযোগ বেশি। শনিবার উত্তেজিত বিচারাধীন বন্দীরা সংবাদ মাধ্যমের কর্মীদের কাছে এমন অভিযোগ জানান। যদিও টাকা নেওয়ার কথা অস্বীকার করেছেন কর্তব্যরত পুলিশ কর্মীরা। ডিএসপি সদর মানবেন্দ্র দাস জানিয়েছেন অভিযোগকারী বিচারাধীন বন্দীদের সাথে তিনি কথা বলেছেন। পুরো ঘটনা তদন্ত করে কোতয়ালি আইসি রিপোর্ট দেবেন। অভিযোগ প্রমাণিত হলে ব্যবস্থা গ্রহণ করা হবে।
দেখুন ভিডিও...